Kia tirohia ko Matariki, ko ia te whaea o ngā whetū e waru o te kāhui. Māna tātou e hono ki te noho ora, ki te hauora, e kīia tōna kōrero ko Matariki te huarahi ki te oranga tangata. Ka huri ki a Pōhutukawa. E hono anō tēnei whetū ki te hunga mate, ki te hunga mate kua riro mai i te aranga ake o Matariki i te tau o mua atu. Tupuānuku, nāna ko ngā kai o te whenua, ka whawhāria o te ringa, te whawhāria rānei e te ringa, ko tōna kōrero ko 'Hauhake tū ka tō Matariki'. Kia tō a Matariki, kia hauhaketia ngā kai o te māra kua kainamu ki te Takurua. Tupuārangi, nāna ko ngā kai ka ahu mai i te rangi ko te manu tērā. Ko tōna kōrero ka kitea a Matariki kua maoka te hinu. Kia ara kē a Matariki kua mōmona te kererū e ngā hua o te ngahere, kua huatia kua rere te hinu kua hoatu ki tahā huahua. Waitī e hono anō ki te wai Māori me ngā tini katoa ka rere i ngā wai, i ngā manga, i ngā roto. Ko tōna kōrero 'Ka kitea a Matariki ka rere te korokoro'. I konei kua rere te korokoro i te moana kua piki i ngā wai Māori ki tuku paratau. Waitā. E hono anō tēnei whetū ki te moana. E tohu ana i te huhua o te kai ka kohia ki tai kia tū mai ia ki te huapae o te moana māna e kukume ngā tai o ngā waipuke. Waipunarangi, ko te kōrero mōna ko ngā wai ka tāpuapua mai i te rangi e kīia ai ko 'Matariki tāpuapua'. Ururangi. Ko ngā hua ēnei o te takiwā kei a Ururangi ngā hau o te tau. Hiwa-i-te-rangi, te whetū whakamutunga o te kāhui, ko ia ka kawea mai i ngā painga o te tau hou. Ka whakairia atu ngā wawata, ngā koingo o te ngākau ki a ia i runga i te tūmanako ka ea katoa.